Up-561/02
Natisni
Opravilna št.:
Up-561/02
Datum odločitve:
21. 1. 2003
ECLI:
ECLI:SI:USRS:2003:Up.561.02
Akt:
Ustavna pritožba A. A. zoper sodbo Vrhovnega sodišča št. I Up 51/2000-4 z dne 15. 11. 2000
Izrek:
Ustavna pritožba A. A. zoper sodbo Vrhovnega sodišča št. I Up 51/2000-4 z dne 15. 11. 2000 se zavrže.
Evidenčni stavek:
Spremenjena sodna praksa na podlagi odločitve Ustavnega sodišča ni razlog za izjemno obravnavo ustavne pritožbe, vložene po izteku šestdesetdnevnega roka. Če je pritožnik menil, da so mu bile z izpodbijano sodno odločbo kršene ustavne pravice, bi to lahko uveljavljal v šestdesetdnevnem roku od vročitve sodne odločbe, ki jo sedaj izpodbija. Opustitev pravočasne vložitve ustavne pritožbe pa sama po sebi še ni razlog za izjemno obravnavo po navedeni določbi. Ustavno pritožbo je bilo zato treba zavreči.
Geslo:
1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
Pravna podlaga:
Člen 55.1.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
11. 9. 2002
Vrsta odločitve:
sklep
Vrsta rešitve:
zavrženje
Dokument:
US22032
Up-561/02 - 4
3. 2. 2003
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 21. januarja 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sodbo Vrhovnega sodišča št. I Up 51/2000-4 z dne 15. 11. 2000 se zavrže.
Obrazložitev
A.
1. Pritožnik je dne 11. 9. 2002 vložil ustavno pritožbo zoper v izreku navedeno sodno odločbo, s katero je Vrhovno sodišče zavrnilo njegovo pritožbo zoper sodbo Upravnega sodišča o zavrnitvi tožbe zoper odločitev upravnih organov o zavrnitvi zahteve za denacionalizacijo stavbnega zemljišča. Zatrjuje kršitev človekovih pravic iz drugega odstavka 14. člena in iz 22. člena Ustave. Predlaga, naj Ustavno sodišče ustavno pritožbo obravnava kljub temu, da je vložena prepozno. Meni namreč, da gre za posebno utemeljen primer, ker je bila v času odločanja Vrhovnega sodišča sodna praksa povsem drugačna od odločitve oziroma stališč Ustavnega sodišča, sprejetih z odločbo št. U-I- 130/01 z dne 23. 5. 2002 (Uradni list RS, št. 54-I/02 in OdlUS XI, 87).
B.
2. Po prvem odstavku 52. člena Zakona o Ustavnem sodišču (v nadaljevanju ZUstS) se ustavna pritožba vloži v 60 dneh od vročitve posamičnega akta, zoper katerega je mogoča ustavna pritožba. Iz priložene kopije izpodbijane sodbe je razvidno, da je bila ta pooblaščencu, ki je pritožnika zastopal v upravnem sporu, vročena dne 15. 2. 2001. Ustavna pritožba, vložena dne 11. 9. 2002, je torej očitno prepozna.
3. Po tretjem odstavku 52. člena ZUstS sicer lahko Ustavno sodišče v posebno utemeljenih primerih izjemoma odloča o ustavni pritožbi, ki je vložena po izteku šestdesetdnevnega roka, vendar spremenjena sodna praksa na podlagi odločitve Ustavnega sodišča oziroma citirana odločba Ustavnega sodišča ni razlog za izjemno obravnavo ustavne pritožbe, vložene po izteku šestdesetdnevnega roka. Če je pritožnik menil, da so mu bile z izpodbijano sodno odločbo kršene ustavne pravice, bi to lahko uveljavljal v navedenem šestdesetdnevnem roku od vročitve sodne odločbe, ki jo sedaj izpodbija. Opustitev pravočasne vložitve ustavne pritožbe pa sama po sebi še ni razlog za izjemno obravnavo po navedeni določbi. Ustavno pritožbo je bilo zato treba zavreči.
C.
4. Senat Ustavnega sodišča je sprejel ta sklep na podlagi prve alineje prvega odstavka 55. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan